Vilsandil elav muusik Jaan Tätte haigestus korraga nii borrelioosi kui ka entsefaliiti, vahendab Õhtuleht.
Tätte ütles, et viimatise suvetuuri ajal hakkas tervis jukerdama ning lõpuks läks asi päris hulluks. “Viimaseid kontserte ma eriti ei mäleta, olin üsna pilditu,” tõdes ta. Üks nendest üsna pilditutest kontsertidest oli ka viimane Kuressaare oma, mille järgselt sai ta teada mõni päev varem Tartus antud vereproovide tulemused.
Nii puukentsefaliiti kui ka -borrelioosi nakatunud Tätte teekond viis erakorralise meditsiini osakonda ning augusti alguses tuli paar päeva veeta ka haiglas. Nüüdseks on mees Vilsandil tagasi.
“Nüüd juba natuke kõnnin, päevas pool tunnikest, aga parem on siiski pikali olla. Praegu saan järelravi, mis tähendab eelkõige voodirežiimi ja veejoomist. Algul olid ka väiksed kõnehäired, ei saanud kohe kuidagi öelda, mis meelel, aga õnneks on kõne korralikult taastunud,” kirjeldas Tätte oma seisukorda.
“Ju ma selle puugi ikka Vilsandilt sain, siin neid leidub,” usub ta ja kahetseb, et ei ole teinud puugisüste.
Millal taas esinema saab, Tätte öelda ei osanud.